WICE: ตั้งเป้ารายได้ปี 59 แตะระดับ 900 ล้านบาทเริ่มรับรู้รายได้ธุรกิจใหม่ จ่อซื้อกิจการโลจิสติกส์เพิ่ม
WICE ตั้งเป้ารายได้ปี 59 แตะระดับ 900 ล้านบาท เริ่มรับรู้รายได้ธุรกิจใหม่ จ่อซื้อกิจการโลจิสติกส์เพิ่ม
5 ก.พ. 2559

บล.เคทีบี (ประเทศไทย) ระบุในบทวิเคราะห์ (5 ก.พ.) ว่า ผลการดำเนินงานปี 2559 ของ บริษัท ไวส์ โลจิสติกส์ จำกัด (มหาชน) หรือ WICE บริษัทตั้งเป้าจะรักษาอัตรากำไรขั้นต้นให้อยู่ที่ 20-25% และอัตรากำไรสุทธิให้อยู่ที่ 9-10% พร้อมทั้งตั้งเป้ารายได้ปี 2559 เติบโตขึ้นจากปี 2558 ไม่ต่ำกว่า 20% อยู่ที่ระดับ 900 ล้านบาท โดยมีปัจจัยหนุนจากการเริ่มรับรู้รายได้จากธุรกิจใหม่ด้านบริหารคลังสินค้า และจะมีการขยายลานจอดรถ
รวมทั้งการเพิ่มหัวลาก-หางพ่วงรถ เพื่อรองรับปริมาณงานที่เพิ่มขึ้น บวกกับรายได้จากลูกค้าเก่าและลูกค้าใหม่มาช่วยหนุนรายได้ปีนี้ให้เติบโตได้ตามเป้า ในขณะที่บริษัทฯตั้งเป้ารายได้ระยะยาว (ปี 59-61) โดยไม่รวมเข้าซื้อกิจการ จะเติบโตไม่ต่ำกว่า 20% ต่อปี จากแนวโน้มอุตสากรรมการขนส่งทั้งในและต่างประเทศขยายตัว ขณะที่สัดส่วนรายได้การขนส่งระหว่างประเทศในปีนี้จะอยู่ที่ 70% และอีก 30% จะมาจากขนส่งในประเทศและงานให้บริการด้านศุลกากร
นอกจากนี้ WICE อยู่ระหว่างเจรจาเข้าซื้อกิจการโลจิสติกส์ในประเทศ 2-3 แห่ง โดยบริษัทฯดังกล่าวมีรายได้อยู่ที่ราว 400-500 ล้านบาทต่อปี ซึ่งจะช่วยเสริมความแข็งแกร่งของธุรกิจให้เติบโตได้อย่างต่อเนื่อง ในด้านของเงินทุน บริษัทฯยังมีหลายทางมารองรับ ขณะที่ปัจจุบันมี D/E ต่ำอยู่ที่ระดับ 0.17 เท่า
และเตรียมขยายธุรกิจใหม่ด้านคลังสินค้าและงานบริการขนส่งสินค้าในประเทศ รวมถึงขยายฐานลูกค้าในส่วนของการขนส่งระหว่างประเทศแบบ Door-to-Door อยู่ระหว่างเจรจาลูกค้า 3 ราย คาดว่าจะได้ข้อสรุปในไตรมาส 2/59 และมีแผนหาพันธมิตรในต่างประเทศเพิ่ม ด้านผู้บริหารคาดว่าอัตรากำไรขั้นต้นและอันตรากำไรสุทธิของปี 2558 จะต่ำกว่าปี 2557 เนื่องจากภาพรวมของธุรกิจชะลอตัวตามภาวะเศรษฐกิจ